Diari Oficial de la Generalitat Valenciana


Sumari del DOGV 7530, del 21-05-2015 (2015/4516)

ORDE 8/2015, de 4 de maig, de la Conselleria d'Hisenda i Administració Pública, per la qual es convoquen proves selectives d'accés al cos C1-02, subgrup C1, sector administració especial, especialistes en sistemes i tecnologia de la informació, torn d'accés lliure, Convocatòria 2/14, corresponents a l'oferta d'ocupació pública de 2014 per al personal de l'Administració de la Generalitat
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7530

Data del DOGV
:   21-05-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/4516


Data del document
:   04-05-2015

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * concurs administratiu

ORDE 8/2015, de 4 de maig, de la Conselleria d'Hisenda i Administració Pública, per la qual es convoquen proves selectives d'accés al cos C1-02, subgrup C1, sector administració especial, especialistes en sistemes i tecnologia de la informació, torn d'accés lliure, Convocatòria 2/14, corresponents a l'oferta d'ocupació pública de 2014 per al personal de l'Administració de la Generalitat [2015/4516]  
De conformitat amb el que establix el Decret 187/2014, de 7 de novembre, del Consell, pel qual s'aprova l'Oferta d'Ocupació Pública per a l'any 2014, i a fi d'atendre les necessitats de personal en l'Administració de la Generalitat, esta conselleria, en exercici de les atribucions previstes en l'article 9.1.i de la Llei 10/2010, de 9 de juliol, de la Generalitat, d'ordenació i gestió de la funció pública valenciana, acorda convocar proves selectives d'accés al cos C1-02, especialistes en sistemes i tecnologia de la informació de l'Administració de la Generalitat, subgrup C1, sector administració especial, pel sistema de concurs oposició, que es regirà pel que establixen la Llei 7/2007, de 12 d'abril, de l'Estatut Bàsic de l'Empleat Públic, la Llei 10/2010, de 9 de juliol, de la Generalitat,d'ordenació i gestió de la funció pública valenciana, el Decret 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública, i la resta de normativa de desplegament i, pel que disposen les següents,   
  
  
Bases de la convocatòria  
  
1. Objecte de la convocatòria  
1.1. La present convocatòria té per objecte la selecció de personal, per mitjà del sistema de concurs oposició, per a cobrir 7 llocs de treball del cos C1-02, subgrup C1, sector administració especial, especialistes en sistemes i tecnologia de la informació, pel torn d'accés lliure.  
  
  
2. Condicions generals de les persones aspirants  
2.1. Per a l'admissió a estes proves selectives, serà necessari complir els requisits següents:   
2.1.1. Nacionalitat: tindre la nacionalitat espanyola o d'un Estat membre de la Unió Europea o d'algun Estat a què s'aplique la llibertat de circulació de treballadors. Independentment de la seua nacionalitat, el cònjuge dels espanyols i de les persones nacionals d'altres estats membres de la Unió Europea, i quan així ho preveja el tractat corresponent, el cònjuge dels nacionals d'algun Estat en què s'aplique la llibertat de circulació dels treballadors, sempre que no estiguen separats de dret.  
  
Així mateix, i amb les mateixes condicions que els cònjuges, podran participar els descendents i els del seu cònjuge, menors de vint-i-un anys o majors de la dita edat que visquen a costa seu.  
2.1.2. Edat: tindre 16 anys i no haver arribat a l'edat de jubilació.   
2.1.3. Titulació: estar en possessió del títol de Tècnic en Sistemes Microinformàtics i Xarxes, Tècnic en Explotació de Sistemes Informàtics (corresponent al cicle formatiu de grau mitjà de Formació Professional de la família d'informàtica i comunicacions) o equivalent o complides les condicions per a obtindre'l abans de la finalització del termini de presentació de solicituds.  
En el cas de titulacions obtingudes en l'estranger s'haurà d'estar en possessió de la credencial que acredite la seua homologació.  
2.1.4. Capacitat: posseir les capacitats i aptituds físiques i psíquiques que siguen necessàries per a l'exercici de les funcions o tasques corresponents.   
2.1.5. Habilitació: no haver sigut separada o separat, o haver-se revocat el seu nomenament com a personal funcionari interí, amb caràcter ferm, per mitjà de procediment disciplinari, de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas de personal laboral, no trobar-se inhabilitat per sentència ferma o com a conseqüència d'haver sigut despatxat disciplinàriament de forma procedent, per a exercir funcions semblants a les pròpies de la categoria professional a què es pretén accedir.   
2.2. Les condicions per a l'admissió a les proves hauran de reunir-se en el moment de finalització del termini de presentació de solicituds i mantindre's durant tot el procés selectiu, fins al moment de la presa de possessió.   
2.3. No podrà participar en este procediment selectiu el personal que ja tinga la condició de personal funcionari de carrera del cos C1-02, subgrup C1, sector administració especial, especialistes en sistemes i tecnologia de la informació, de l'Administració de la Generalitat.   
  
3. Persones aspirants amb discapacitat  
3.1. L'òrgan tècnic de selecció establirà, per a les persones amb discapacitat que així ho soliciten, les adaptacions necessàries per a la realització de les proves. A este efecte, les persones interessades hauran de formular la petició corresponent en la solicitud de participació en el present concurs oposició, seguint les instruccions establides en la base 6.4.2.   
3.2. Si en el desenrotllament del procés selectiu se susciten dubtes raonables a l'òrgan tècnic d'elecció respecte a la compatibilitat funcional d'una persona admesa, podrà demanar el corresponent dictamen de la Comissió Mixta d'Estudi de les Discapacitats i, en este cas, la persona admesa inicialment podrà participar condicionalment en el procés selectiu, i quedarà en suspens la resolució definitiva sobre l'admissió o exclusió del procés selectiu fins a la recepció del dictamen.  
  
4. Solicituds  
Els qui desitgen prendre part en estes proves selectives hauran d'omplir la solicitud d'una de les formes següents:  
Solicitud presencial: a través del model que figura en l'annex III i que els serà facilitat en les oficines públiques que es relacionen en l'annex IV o en el portal de l'Administració de la Generalitat http://www.gva.es (apartat: Conselleria d'Hisenda i Administració Pública, Direcció General de Recursos Humans, Oposicions i Concursos).  
Solicitud telemàtica: a través del formulari habilitat en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14, Tramitar amb certificat).  
  
5. Drets d'examen  
5.1. Els drets d'examen seran de 15,66 euros i s'ingressaran en qualsevol de les entitats bancàries colaboradores que figuren en la solicitud. El pagament de la taxa es justificarà per mitjà de l'oportú justificant que l'entitat bancària emetrà atenent la modalitat de pagament elegida per la persona aspirant.   
5.2. La falta de la justificació de l'abonament dels drets d'examen determinarà l'exclusió de la persona aspirant, llevat que hi concórreguen una de les següents circumstàncies i es faça constar en la solicitud de participació.  
5.2.1. Les persones amb discapacitat igual o superior al 33 per cent. Per a això assenyalaran amb una ics (X) en l'apartat d'Exempcions Discapacitats de la solicitud presencial o telemàtica.  
5.2.2. Els membres de famílies nombroses de categoria especial. Per a això assenyalaran amb una ics (X) en l'apartat d'Exempcions «Família nombrosa especial» de la solicitud presencial o telemàtica.  
5.2.3. Els membres de famílies nombroses de categoria general disfrutaran d'una bonificació del 50 per cent de l'import total de la taxa. Per a això, assenyalaran amb una ics (X) en l'apartat d'Exempcions Família nombrosa general de la solicitud presencial o telemàtica.   
5.2.4. S'aplicarà una bonificació del 10 per cent de l'import total de la taxa, acumulable a la bonificació anterior, quan la presentació de la solicitud de participació en les proves es realitze per mitjans telemàtics.  
  
5.3. Les persones que superen finalment les proves selectives i hagen solicitat una de les exempcions establides en la base anterior, hauran de presentar fotocòpia compulsada dels documents acreditatius de tal exempció. En el cas que no es presenten en el termini indicat en la base 11, no podran ser nomenades personal funcionari de carrera de la Generalitat, sense perjuí de la responsabilitat en què pogueren haver incorregut per falsedat en les seues solicituds de participació.  
5.4. Serà procedent la devolució de les taxes per drets d'examen únicament en els supòsits i procediments previstos en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat.   
  
  
6. Presentació de solicituds  
6.1. Les solicituds seran dirigides a la Direcció General de Recursos Humans.   
6.2. El termini per a la presentació de solicituds serà de 20 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.  
Les solicituds hauran de presentar-se d'una de les formes següents:  
Solicitud presencial: serà presentada la solicitud per les persones interessades en les oficines públiques que figuren relacionades en l'annex IV, una vegada omplida i abonada la taxa que es fixa en la base 5.   
També es podran presentar les solicituds en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.  
Solicitud telemàtica: serà presentada la solicitud per les persones interessades a través d'Internet per mitjà de la firma electrònica, una vegada omplit el formulari i realitzat el pagament telemàtic de la taxa que es fixa en la base 5. No seran vàlides aquelles solicituds que encara que hagen sigut pagades no han sigut firmades electrònicament.  
6.3. Les persones aspirants que no posseïsquen la nacionalitat espanyola i, d'acord amb la base 7.7, estiguen exemptes de la realització de la prova de castellà, hauran de fer-ho constar amb una ics (X) en l'apartat 40.2 de la solicitud presencial o en l'apartat dada addicional 2.4, de la solicitud telemàtica.  
6.4. Les persones aspirants, quan emplenen la seua solicitud, hauran d'observar les instruccions següents:  
6.4.1. En l'apartat número 30 de l'imprés de solicitud presencial, «Forma d'accés», les persones aspirants assenyalaran amb una ics (X) sobre la lletra L d'accés pel torn lliure. En la solicitud telemàtica s'elegirà l'opció corresponent en el desplegable de l'apartat «Forma d'accés».  
6.4.2. Les persones amb discapacitat, que soliciten mesures d'adaptació, hauran d'assenyalar amb una ics (X) en la casella 33 de la solicitud presencial, el tipus de discapacitat: (F) física, (P) psíquica, (S) sensorial. Podran solicitar les mesures d'adaptació que necessiten previstes en els apartats 34 i 35 de l'imprés de solicitud presencial, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme esta mesura d'adaptació les persones aspirants hauran d'acompanyar obligatòriament el certificat expedit per l'òrgan oficial competent que especifique: diagnòstic i el temps (nombre de minuts) d'ampliació que solicita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordera.  
5) Sistema braille d'escriptura, o ajuda d'una persona per invident.  
6) Altres, especifiqueu-ne quines.  
En la solicitud telemàtica les persones amb discapacitat que soliciten mesures d'adaptació, hauran de marcar les caselles habilitades a este efecte en l'apartat E «Discapacitat».  
6.4.3. Les persones de nacionalitat diferent de l'espanyola hauran d'omplir els apartats 10 a 15 de la solicitud presencial. En cas de la solicitud telemàtica s'ompliran les caselles de l'apartat B «Altres dades si no posseïx la nacionalitat espanyola».  
6.4.4. En la solicitud haurà de constar que s'ha realitzat el corresponent ingrés dels drets d'examen, per mitjà de la validació per l'entitat colaboradora en què es realitze l'ingrés, a través de certificat mecànic, o si hi manca, segell i firma, llevat que hi concórreguen una de les causes d'exempció establides en la base 5.2 i es faça constar en l'imprés de solicitud.  
6.4.5. En cap cas el pagament de les taxes en l'entitat colaboradora suposarà la substitució del tràmit de presentació davant de l'Administració pública, dins del termini i en la forma corresponent, de la solicitud presencial o telemàtica d'acord amb el que disposa la base 6.2.   
  
7. Admissió de les persones aspirants   
7.1. Les persones aspirants queden vinculades a les dades que hagen fet constar en les seues solicituds, i podran únicament demandar la seua modificació per mitjà d'un escrit motivat, dins del termini establit en la base 6.2 per a la presentació de solicituds.  
7.2. Acabat el termini de presentació de solicituds, prèvia verificació que s'ha realitzat el pagament dels drets d'examen, l'òrgan convocant dictarà una resolució, que es publicarà en el Diari Oficial de la Comunitat Valenciana, que contindrà la relació provisional de persones admeses i excloses a la realització de les proves.  
7.3. Les persones aspirants podran, en el cas d'error o exclusió, esmenar els defectes en què hagen incorregut en la seua solicitud, o realitzar les alegacions que tinguen per convenient en el termini de 10 dies hàbils, comptats a partir del següent al de la publicació de la relació provisional de persones admeses i excloses, d'acord amb el que establix l'article 71 de la Llei de Règim Jurídic de les Administracions Publiques i del Procediment Administratiu Comú.   
7.4. En tot cas, a fi d'evitar errors i, en el supòsit de produir-se, possibilitar la seua esmena dins del termini i en la forma corresponent, les persones aspirants comprovaran no sols que no figuren incloses en la relació provisional de persones excloses sinó, a més, que les seues dades personals consten correctament en les relacions de persones admeses pertinents.  
7.5. Transcorregut el termini anterior, vistes les alegacions i esmenats els defectes, si és procedent, es dictarà una resolució que elevarà a definitiva la llista de persones admeses i excloses a la realització de les proves que es publicarà en el Diari Oficial de la Comunitat Valenciana.  
7.6. En la resolució per mitjà de la qual es faça pública la llista definitiva de persones admeses a la realització de les proves s'establirà, amb almenys 15 dies d'antelació, la data, el lloc de celebració i l'hora de començament de les proves, així com l'orde de crida de les persones admeses, i s'iniciarà l'orde en la lletra W conforme el resultat del sorteig celebrat el dia 5 de desembre de 2014 i publicat en el DOCV, número 7.425, de 17 de desembre de 2014.  
7.7. Prova de coneixement del castellà per a les persones admeses que no posseïsquen la nacionalitat espanyola:  
Amb caràcter previ a la realització de les proves del concurs oposició, les persones que no posseïsquen la nacionalitat espanyola i del seu origen no es desprenga el coneixement del castellà, hauran d'acreditar el seu coneixement, per mitjà de la realització d'una prova en què es comprovarà que posseïxen un nivell adequat de compressió i expressió oral i escrita en esta llengua.  
El contingut d'esta prova s'ajustarà al que disposa el Reial Decret 1137/2002, de 31 d'octubre, pel qual es regulen diplomes d'espanyol com a llengua estrangera.  
La prova es qualificara d'apte o no apte, i caldrà obtindre la valoració d'apte per a passar a realitzar les proves de la fase d'oposició.  
  
Queden eximides de realitzar esta prova les persones que estiguen en possessió del Diploma d'Espanyol com a Llengua Estrangera regulat en el Reial Decret 1137/2002, de 31 d'octubre, o del Certificat d'Aptitud en Espanyol per a Persones Estrangeres, expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.  
  
8. Proves selectives  
8.1. El procediment de selecció serà el de concurs oposició, i constarà d'una fase d'oposició, de caràcter obligatori i eliminatori, i d'una fase de concurs, de caràcter obligatori  
8.2. Desenrotllament de la fase d'oposició  
L'oposició constarà de dos exercicis obligatoris i eliminatoris.  
8.2.1. Primer exercici  
Consistirà a contestar per escrit un qüestionari de 90 preguntes, sobre matèries comunes incloses en l'annex I, amb quatre respostes alternatives de què només una d'estes serà la correcta.  
El temps de realització de l'examen serà determinat prèviament per l'òrgan tècnic de selecció i en cap cas no serà inferior a 50 segons per pregunta.   
8.2.2. Segon exercici  
Consistirà a contestar per escrit preguntes curtes teòriques/pràctiques referides al programa de l'annex II.  
8.3. Qualificació dels exercicis  
La puntuació màxima a obtindre en la fase d'oposició serà de 75 punts, que es distribuirà de la manera següent:  
8.3.1. Primer exercici: l'exercici es qualificarà de 0 a 35 punts, i caldrà obtindre per a superar-lo un mínim de 21 punts  
El nivell de coneixements mínims exigits per a aconseguir els 21 punts en l'exercici serà contestar el 60 per cent de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen. La formula de correcció serà:  
Respostes correctes netes = nre. d'encerts - (nre. d'errors/3).   
Establides les respostes correctes netes es convertiran en puntuacions finals per mitjà d'una distribució proporcional.  
8.3.2. Segon exercici: l'exercici es qualificarà de 0 a 40 punts, i caldrà obtindre per a superar-lo un mínim de 20 punts  
8.4. Qualificació final de la fase d'oposició  
Per a superar la fase d'oposició caldrà obtindre un mínim de 41 punts, puntuació que estarà determinada per la suma de les puntuacions obtingudes en cada un dels dos exercicis que han de realitzar les persones admeses.  
8.5. Fase de concurs  
Només podran participar en la fase de concurs les persones admeses que hagen superat la fase d'oposició.  
Els mèrits alegats per les persones participants hauran d'haver sigut obtinguts o computats fins a la data de finalització del termini de presentació d'instàncies.  
La puntuació màxima en la fase de concurs serà de 25 punts que es distribuiran d'acord amb el barem que figura en l'annex V.  
8.6. Puntuació final del concurs oposició  
La puntuació final del concurs oposició s'obtindrà sumant la puntuació obtinguda en ambdós fases.  
A continuació, es configurarà una llista ordenada per puntuació de major a menor que s'interromprà quan el nombre de persones hi incloses coincidisca amb el nombre de llocs convocats. Esta constituirà la llista definitiva de persones aprovades.  
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició i, si persistix l'empat, este es dirimirà per la major puntuació obtinguda en els distints apartats del barem del concurs, pel mateix orde en què figuren relacionats.  
En cas de persistir l'empat, caldrà ajustar-se, en tercer lloc, a la major puntuació obtinguda en el segon exercici. En quart lloc, si l'empat és entre persones de distint sexe, es dirimirà a favor del sexe infrarepresentat dins del colectiu de persones que formen part del cos d'especialistes en sistemes i tecnologia de la informació en la data de la present convocatòria.  
Si encara persistix l'empat, este es dirimirà finalment per orde alfabètic del primer cognom de les persones aspirants empatades, i s'iniciarà l'esmentat orde per la lletra W, conforme el resultat del sorteig, celebrat el dia 5 de desembre de 2014, i publicat en el DOCV, número 7425, de 17 de desembre de 2014.   
  
9. Desenrotllament de les proves selectives  
9.1. El primer exercici es realitzarà en el lloc, la data i l'hora que s'establisca en la resolució per la qual s'aprove i publique en el Diari Oficial de la Comunitat Valenciana la llista definitiva de persones admeses a la realització de les proves.  
9.2. Les persones admeses seran convocades per a la realització de cada exercici en crida única. Quedaran decaigudes en el seu dret quan es personen en els llocs de celebració una vegada iniciades les proves o per la inassistència a estes, encara que siga per causes justificades. Quan es tracte de proves orals o altres de caràcter individual i successiu, l- òrgan tècnic de selecció podrà apreciar les causes alegades i admetre la persona aspirant, sempre que estes no hagen finalitzat i la dita admissió no menyscabe el principi d'igualtat amb la resta del personal.  
  
Les persones aspirants hauran d'observar, en tot moment, les instruccions dels membres de l'òrgan tècnic de selecció o del personal ajudant o assessor durant la celebració de les proves, amb vista a l'adequat desenrotllament d'estes. Qualsevol alteració en el normal desenrotllament de les proves per part d'una persona aspirant, quedarà reflectida en l'acta corresponent, i la dita persona aspirant podrà continuar el desenrotllament de l'exercici amb caràcter condicional fins tant resolga l'òrgan tècnic de selecció sobre l'incident.  
Abans de l'inici de cada exercici i sempre que s'estime convenient durant el seu desenrotllament, els membres de l'òrgan tècnic de selecció i el personal ajudant o assessor comprovaran la identitat de les persones admeses per mitjà de la presentació del DNI, del NIE, del passaport o del permís de conduir emés a Espanya, sense que per a este efecte siguen vàlides les fotocòpies compulsades dels dits documents; així com, si és el cas, de l'exemplar per a la persona interessada de la solicitud d'admissió a les proves.  
Si en qualsevol moment del procés arriba a coneixement de l'òrgan tècnic de selecció que alguna de les persones admeses no posseïx la totalitat dels requisits exigits, ha de requerir-li l'acreditació d'estos requisits. Si els requisits en qüestió no foren acreditats en el termini de deu dies hàbils següents a la notificació del requeriment, l'òrgan tècnic de selecció realitzarà proposta d'exclusió d'esta, i indicarà les inexactituds o falsedats formulades per la persona aspirant a l'òrgan convocant, el qual, prèvies les verificacions oportunes, dictarà una resolució motivada en què exclourà la persona admesa del concurs oposició.  
  
9.3. Començades les proves, l'anunci de la celebració de la resta d'exercicis serà fet públic per l'òrgan tècnic de selecció en les seus de la Conselleria d'Hisenda i Administració Pública d'Alacant, Castelló i València, i en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: «cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14», amb una antelació mínima de 12 hores, si la crida és per a la sessió següent d'un mateix exercici i de 48 hores, com a mínim, si es tracta de la convocatòria per a un exercici distint, d'acord amb el que preceptua l'article 10.4 del Decret del Consell 33/1999, de 9 de març, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de la Funció Pública Valenciana.  
9.4. En totes les proves, excepte les que incloguen lectura pública, l'òrgan tècnic de selecció prendrà les mesures que calguen per a garantir l'anonimat en la seua valoració, i seran anulats tots aquells exercicis en què es continguera alguna marca que poguera identificar la seua autoria.  
  
10. Publicitat de les llistes  
10.1. En finalitzar cada un dels exercicis de la fase d'oposició, l'òrgan tècnic de selecció publicarà en les seus de la Conselleria d'Hisenda i Administració Pública d'Alacant, Castelló i València, i en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: «cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14»: la relació de persones que han superat la prova amb expressió del seu nom, cognoms, document d'identitat, el torn d'accés i la puntuació obtinguda. S'entendrà que han superat la prova únicament aquelles persones aspirants que hagen obtingut la puntuació mínima exigida per a superar els exercicis segons el que disposa la base 8.  
  
10.2. Una vegada finalitzada la fase d'oposició, l'òrgan tècnic de selecció, per mitjà d'anunci, publicarà en les seus de la Conselleria d'Hisenda i Administració Pública d'Alacant, Castelló i València, i en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: «cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14», les llistes amb la qualificació final de la fase d'oposició a què fa referència la base 8.4 que constituirà la llista de les persones admeses que han superat la fase d'oposició en cada un dels torns per orde de puntuació i que han de passar a la fase de concurs.  
A les persones incloses en les esmentades llistes es concedirà un termini de 10 dies hàbils perquè presenten, obligatòriament, un currículum acompanyat de tots aquells documents acreditatius dels mèrits previstos en l'annex V, degudament compulsats. Si els mèrits que s'aleguen ja consten en el Registre de Personal de la Generalitat, únicament serà necessari citar-los en el currículum, sense aportar els documents corresponents. Només es valoraran els mèrits alegats en el currículum.  
10.3. Una vegada baremats els mèrits, l'òrgan tècnic de selecció exposarà, en les seus de la Conselleria d'Hisenda i Administració Pública d'Alacant, Castelló i València, i en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: «cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14», les llistes provisionals de persones aspirants amb la puntuació obtinguda en la fase de concurs per cada un dels torns, desglossada en els distints apartats del barem, i se'ls concedirà un termini de 10 dies hàbils perquè formulen les reclamacions que estimen pertinents en relació amb la baremació.  
10.4. Resoltes les possibles reclamacions, l'òrgan tècnic de selecció, per mitjà d'anunci, publicarà en les seus de la Conselleria d'Hisenda i Administració Pública d'Alacant, Castelló i València, i en el portal de l'Administració de la Generalitat http://www.gva.es (apartat: Atenció al ciutadà, guia Prop, Ocupació pública, Descripció: «cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14»: les llistes definitives amb la puntuació obtinguda en la fase de concurs, desglossada en els distints apartats del barem, i la dita publicació servirà de notificació a les persones interessades, així com la relació definitiva de persones aprovades en cada un dels torns pel seu orde de puntuació total a què es referix la base 8.6.  
En cap cas l'òrgan tècnic de selecció no podrà declarar que han aprovat el procés selectiu un nombre superior al de llocs de treball convocats, tenint en compte el que preveu la base 12 de la present convocatòria.  
  
11. Relació definitiva i presentació de documents  
11.1. L'òrgan tècnic de selecció elevarà al conseller d'Hisenda i Administració Pública, per a la seua publicació en el Diari Oficial de la Comunitat Valenciana, la relació definitiva de persones aprovades, per orde de puntuació total, perquè en el termini de 20 dies hàbils comptats des del següent al de la publicació, aporten, davant de la Direcció General de Recursos Humans, els documents següents:  
11.1.1. Fotocòpia compulsada del DNI o NIE.  
11.1.2. Fotocòpia compulsada del títol acadèmic exigible segons el que establix la base 2.1.3 de la convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.   
11.1.3. Declaració jurada de no haver sigut separada o separat, o haver-se revocat el seu nomenament com a personal funcionari interí, amb caràcter ferm, per mitjà de procediment disciplinari de cap administració pública o òrgan constitucional o estatutari, ni trobar-se inhabilitada o inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas del personal laboral, no trobar-se inhabilitat per sentència ferma o com a conseqüència d'haver sigut despatxat disciplinàriament de forma procedent, per a exercir funcions semblants a les pròpies de la categoria professional a què es pretén accedir. Tractant-se de persones nacionals d'altres Estats, no trobar-se inhabilitades o en situació equivalent ni haver sigut sotmeses a cap sanció disciplinària o equivalent que impedisca en estos termes, en el seu Estat, l'accés a l'ocupació pública.  
11.1.4. Certificat del metge acreditatiu de posseir la capacitat física i psíquica necessària per a l'exercici de les funcions dels llocs de treball oferits.  
11.1.5. Els qui superen les proves selectives, acreditaran els seus coneixements de valencià per mitjà de la presentació dels certificats, diplomes o títols que hagen sigut homologats per la Generalitat, o per mitjà de la realització d'un exercici específic a este efecte. El personal que no puga acreditar els dits coneixements haurà de realitzar els cursos de perfeccionament que a este fi es realitzaran a través de l'Institut Valencià d'Administració Pública (IVAP) en coordinació amb la Junta Qualificadora de Coneixements de Valencià.  
11.2. Les persones que superen les proves selectives i que van solicitar una de les exempcions establides en la base 5.2 hauran de presentar fotocòpia compulsada dels documents acreditatius d'esta exempció.  
11.3. Les persones aspirants seleccionades que, dins del termini indicat i excepte casos de força major, no presenten la documentació acreditativa o d'esta es deduïx que no tenen algun dels requisits exigits, no podran ser nomenades personal de l'Administració de la Generalitat, sense perjuí de la responsabilitat en què pogueren haver incorregut per falsedat en les seues solicituds de participació.  
  
12. Nomenament de personal funcionari de carrera  
Transcorregut el termini de presentació de la documentació es dictarà una resolució que es publicarà en el Diari Oficial de la Comunitat Valenciana, i es nomenaran com a personal funcionari de carrera del cos C1-02, subgrup C1, sector administració especial, especialistes en sistemes i tecnologia de la informació, les persones aprovades a què fa referència la base 10.4, prèvia l'adjudicació d'un lloc de treball d'acord amb la puntuació obtinguda.  
A fi d'assegurar la cobertura de la plaça convocada, quan es produïsquen renúncies de les persones seleccionades, abans del seu nomenament o presa de possessió, l'òrgan convocant podrà requerir de l'òrgan tècnic de selecció la relació complementària de les persones que seguisquen a les proposades, per al seu possible nomenament com a personal funcionari de carrera.  
  
13. Òrgans tècnics de selecció  
13.1. L'òrgan tècnic de selecció de la convocatòria estarà compost per: president/a, secretari/ària i tres vocals, i s'hauran de designar el mateix nombre de suplents.  
13.2. La relació nominal dels membres de l'òrgan tècnic de selecció serà publicada, amb una antelació mínima d'un mes a la data de començament de les proves, mitjançant una resolució que es publicarà en el Diari Oficial de la Comunitat Valenciana, una vegada hagen sigut publicades les llistes provisionals de persones admeses i excloses.  
13.3. L'òrgan tècnic de selecció, per a la realització de les proves, podrà designar el personal colaborador, ajudant i assessor especialista que crega oportuns.  
13.4. Corresponen a l'òrgan tècnic de selecció les funcions relatives a la determinació concreta del contingut de les proves i a la qualificació de les persones admeses, tant en la fase de l'oposició com en la fase del concurs, així com, en general, l'adopció de quantes mesures siguen necessàries amb vista al correcte desenrotllament de les proves selectives.  
13.5. Les persones integrants de l'òrgan tècnic de selecció, així com el personal assessor, hauran d'abstindre's i podran ser recusades per les persones interessades, quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.   
Així mateix, hauran d'abstindre's aquells membres que hagueren realitzat tasques de preparació de persones aspirants en els cinc anys anteriors a la publicació d'esta convocatòria.  
13.6. Als efectes de comunicacions i de qualssevol altra incidència l'òrgan tècnic de selecció tindrà la seua seu en la Direcció General de Recursos Humans (c/ Miquelet, núm. 5, 46924 València).  
13.7 L'òrgan tècnic de selecció als efectes de gratificacions i indemnitzacions, es regirà pel que disposa el Decret 95/2014, de 13 de juny, del Consell, pel qual es modifica el Decret 24/ 1997, d'11 de febrer, i el Decret 175/2006, de 24 de novembre (DOCV 7229, 19.06.2014).   
  
13.8. El funcionament de l'òrgan tècnic de selecció s'adaptarà al que establix la Llei 30/ 1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de normativa vigent.  
  
14. Recursos  
14.1. La present convocatòria, les seues bases i quants actes administratius siguen dictats per a desplegar-la, excepte les actuacions de l'òrgan tècnic de selecció, podran ser impugnats per les persones interessades, per mitjà de la interposició del recurs contenciós administratiu, en el termini de dos mesos comptats des de l'endemà de la seua publicació, davant del Tribunal Superior de Justícia de la Comunitat Valenciana, de conformitat amb el que disposen l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 10, 14.2, 25.1 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se, potestativament, recurs de reposició davant del mateix òrgan que va dictar l'acte que es recorre, en el termini d'un mes comptat des de l'endemà de la seua publicació, o qualsevol altre recurs que estime procedent per a la defensa dels seus interessos.  
14.2. Contra els actes de l'òrgan tècnic de selecció podrà interposar-se un recurs d'alçada davant del conseller d'Hisenda i Administració Pública, en el termini d'un mes, a partir de l'endemà al de la publicació del corresponent acord de l'òrgan tècnic de selecció.  
  
València, 4 de maig de 2015  
  
El conseller d'Hisenda i Administració Pública,  
JUAN CARLOS MORAGUES FERRER  
  
  
  
ANNEX I  
Bloc general   
  
I. Dret constitucional i organització administrativa  
1. La Constitució espanyola de 1978: títol preliminar i reforma. Drets i llibertats en la Constitució: regulació. Les garanties de les llibertats i drets fonamentals. La suspensió dels drets i llibertats.  
  
2. La Corona, les Corts Generals, el Govern i l'Administració en la Constitució. Relacions entre el Govern i les Corts Generals.  
3. L'organització territorial de l'Estat: principis generals. Les comunitats autònomes: el sistema de distribució de competències en la Constitució. La legislació bàsica de l'Estat. Lleis marc, de transferència i d'harmonització. El control de les comunitats autònomes.  
4. Llei Orgànica 3/2007, de 22 de març, per a la igualtat efectiva de dones i hòmens. Llei Orgànica 1/2004, de 28 de desembre, de Mesures de Protecció Integral contra la Violència de Gènere. La Llei 9/2003, de 2 d'abril, de la Generalitat, per a la igualtat de dones i hòmens.  
  
II. Dret autonòmic  
5. L'Estatut d'Autonomia de la Comunitat Valenciana.   
6. La Llei 5/1983, de 30 de desembre, del Consell: el president de la Generalitat, elecció, estatut personal i atribucions. El Consell: composició, atribucions i funcionament. La potestat reglamentària del Consell. Relacions entre el Consell i les Corts.   
7. La Llei 5/1983, de 30 de desembre, del Consell: l'Administració pública de la Generalitat. Els consellers i el seu estatut personal. L'Administració pública de la Generalitat. La responsabilitat dels membres del Consell i de l'Administració pública de la Generalitat.   
  
III. Dret administratiu  
8. La Llei de Règim Jurídic de les Administracions Públiques i del Procediment Administratiu Comú: àmbit d'aplicació i principis generals. Els interessats. L'activitat de les administracions públiques: Normes generals. Termes i terminis.  
9. Les disposicions administratives. Requisits dels actes administratius. Eficàcia dels actes. Nulitat i anulabilitat.   
10. Disposicions generals sobre els procediments administratius: iniciació, ordenació, instrucció, finalització i execució.  
11. Els recursos administratius.  
  
IV. Funció pública  
12. Principis constitucionals en matèria de funció pública. Les bases del règim estatutari dels funcionaris públics: marc jurídic. La Llei 7/2007, de 12 d'abril, de l'Estatut Bàsic de l'Empleat Públic. Llei 10/2010, de 9 de juliol, de la Generalitat, d'ordenació i gestió de la funció pública valenciana: objecte, principis i àmbit d'aplicació.   
13. Llei 10/2010, de 9 de juliol, de la Generalitat, d'ordenació i gestió de la funció pública valenciana: el personal al servici de les administracions públiques. Estructuració de l'ocupació pública. Ordenació dels llocs de treball. Instruments de planificació i ordenació del personal   
  
14. Naixement i extinció de la relació de servici en l'Administració de la Generalitat: selecció de personal, adquisició i pèrdua de la condició del personal empleat públic. Drets, deures i incompatibilitats del personal empleat públic en l'Administració de la Generalitat.  
  
15. La provisió de llocs de treball i mobilitat en l'Administració de la Generalitat: mobilitat voluntària i mobilitat forçosa. Promoció professional del personal de la Generalitat. Situacions administratives del personal al servici de la Generalitat. Règim disciplinari en la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
  
  
ANNEX II  
Bloc específic  
  
I. Tecnologia bàsica  
1. Blocs funcionals d'un sistema microinformàtic. Principals funcions de cada bloc. Microprocessadors, busos, memòria, controladors.  
  
2. Sistemes operatius monolloc. Definició i conceptes generals. Tasques bàsiques sobre sistemes operatius lliures i propietaris. Administració de sistemes operatius.  
3. Xarxes d'àrea local: estàndards generals i xarxes ethernet.  
4. Protocols de comunicació TCP/IP. Encaminament Ipv4 i Ipv6. Conceptes generals.  
5. Tipus de cablejat. Estàndards IEEE 802. Dispositius d'interconnexió de xarxes: commutadors, encaminadors, etc. Conceptes generals.  
6. Perifèrics. Elements d'impressió. Elements d'emmagatzematge. Elements de visualització i digitalització.  
7. Conceptes bàsics de servicis en xarxa: correu electrònic, resolució de noms, accés remot, transferència de fitxers.  
8. Virtualització. Màquines virtuals. Configuració i utilització.  
9. Gestió de dominis, usuaris i grups: definicions i aspectes bàsics.  
  
  
II. Entorn d'operació  
10. Instalació i configuració d'ordinadors personals i sistemes operatius lliures i propietaris. Administració de perifèrics. Ús de recursos compartits.  
11. Aplicacions ofimàtiques. Elaboració de documents i plantilles per mitjà de processadors de text i fulls de càlcul.  
12. Elements i espais físics d'una xarxa local. Configuració dels equips de xarxa: adaptadors de xarxa, controladors, configuració d'adreces, etc.  
13. Administració bàsica de sistemes operatius en xarxa: instalació, gestió de fitxers, permisos, gestió d'usuaris i grups.  
14. Gestió de correu i agenda electrònica. Sincronització amb dispositius mòbils.  
15. Elements bàsics del desplegament de xarxes sense fil: punts d'accés, encaminadors sense fil, estàndards de connexió i seguretat.  
  
16. Instalació bàsica de servicis de resolució de noms.  
17. Mètodes de còpies de seguretat i recuperació.  
  
III. De la seguretat i control dels sistemes informàtics  
18. Seguretat física en un centre de processament de dades: riscos i mesures de seguretat. Ubicació i protecció física dels equips i servidors. Sistemes d'alimentació ininterrompuda.  
19. Seguretat i protecció en xarxes de comunicacions: sistemes de tallafocs. Xarxes privades virtuals (VPN). Securització en xarxes wifi. Monitorització del tràfic en xarxes cablejades.  
20. Seguretat en el lloc de treball: Programari maliciós, classificació i ferramentes de protecció i desinfecció. Criptografia. Actualització de sistemes i aplicacions.  
21. Sistemes i procediments de còpies de seguretat i recuperació.  
22. Firma digital. Certificat digital. Entitats de certificació. Firma electrònica avançada en la Generalitat.   
23. Normativa de seguretat en l'Administració de la Generalitat: Orde 19/2013, de 3 de desembre, de la Conselleria d'Hisenda i Administració Pública, per la qual s'establixen les normes sobre l'ús segur de mitjans tecnològics en l'Administració de la Generalitat.  
24. Protecció de dades de caràcter personal: definicions, principis de la protecció de dades, fitxers de titularitat pública, obligacions prèvies al tractament de les dades i mesures de seguretat aplicables a fitxers i tractaments automatitzats.  
25. Esquema nacional de seguretat. Principis bàsics. Requisits mínims. Annex I: categories dels sistemes.  
ANNEX IV  
(Oficines públiques)  
  
Alacant  
Direcció Territorial de la Conselleria d'Hisenda i Administració Pública  
Oficina Prop  
Carrer de Churruca, 25, 03275 Alacant  
  
Castelló  
Direcció Territorial de la Conselleria d'Hisenda i Administració Pública.  
Oficina Prop  
Plaça de Tetuan, número 38, 12282 Castelló de la Plana  
  
València  
Conselleria d'Hisenda i Administració Pública.  
Carrer del Palau, número 12, 46254 València  
  
Descàrrega del model d'instància per Internet.  
Http://www.gva.es (Conselleria d'Hisenda i Administració Pública, Direcció General de Recursos Humans, Oposicions i Concursos, Oferta 2014)  
Tramitació telemàtica de la instància per Internet.  
Http://www.gva.es (apartat: Atenció al ciutadà, guia Prop, Ocupació pública, Descripció: cos C1-02, subgrup C1, sector administració especial, especialistes en sistemes i tecnologia de la informació, Convocatòria 2/14, Tramitar amb certificat).  
  
Oficines Prop  
  
Alacant  
Alacant - c/ Churruca, 29 € 03396  
Alacant - Rambla de Méndez Núñez, 41, - 03084   
Benidorm - Foietes - Colònia de Madrid, av. Beniardà, 61 € 03388  
Elx - pl. de la Mercé, 5 - 03162  
Elda - pl. Constitució, 1 - 03379  
Orihuela - c/ López Pozas, s/n - 03971  
Torrevieja - c/ Hermanos Bazán, 6, baixos - 03760  
  
Castelló  
Germans Bou - Castelló - av. Germans Bou, 47 € 12042  
Carrer Major, núm. 76 € Castelló - 12642  
Avinguda del Mar - Castelló - av. del Mar, 16 € 12338  
Vila-real - c/ Josep Ramon Batalla, 38 € 12308  
Vinaròs - plaça de Jovellar, 2 - 12498  
Segorbe - pl. del Almudín, 1 - 12556  
  
València  
Gregori Gea I - València - c/ Gregori Gea, 27 € 46394   
Gregori Gea II - València - c/ Gregori Gea, 14. 46902  
Centre - Valencia - av. Baró de Càrcer, 36, 46810  
Alzira - pl. Casassús, 1 - 46582  
Ontinyent - c/ Maians, 19 € 46725  
Port Sagunt - pl. Ramón de la Sota, s/n (edifici Rotonda) - 46257  
Requena - pl. Consistorial, 2 - 46889  
Safor (Gandia) av. República Argentina, 28 € 46039  
Sagunt - camí Reial, 65-67 € 46385  
Xàtiva - c/ Montcada, 32 € 46476  
Ciutat administrativa 9 d'Octubre - c/ Castán Tobeñas, 77. Torre 1 i 4.  
Telèfon 012 d'informació administrativa de la Generalitat  
(253 926 370 per a telefonades des de fora de la Comunitat Valenciana)  
  
  
  
  
ANNEX V  
Barem fase concurs cos C1-02, subgrup C1, sector administració especial, especialistes en sistemes i tecnologia de la informació  
  
  
En la fase de concurs a què es referix la base 8.5 de la present convocatòria, la valoració dels mèrits s'efectuarà d'acord amb el barem següent:  
  
A) Experiència professional: 15 punts  
1. Es valorarà l'experiència professional dels participants d'acord amb el barem següent:  
1.1. Per treballs realitzats en l'Administració de la Generalitat Valenciana, entesa esta d'acord amb el que preveu l'article 4.1 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, en funcions que actualment corresponen al cos C1-02, subgrup C1, naturalesa funcionarial, sector administració especial, especialistes en sistemes i tecnologia de la informació, a raó de 0.13 punts per cada mes complet de servici en actiu.  
1.2. Per treballs realitzats en l'Administració de la Generalitat Valenciana, entesa esta d'acord amb el que preveu l'article 4.1 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, no previstos en l'apartat anterior, a raó de 0.09 punts per cada mes complet de servicis en actiu.  
1.3. Per treballs realitzats en llocs d'altres administracions públiques i entitats de dret públic vinculades o dependents d'una Administració pública territorial, a raó de 0.09 punts per cada mes complet de servicis en actiu.  
1.4. Per treballs realitzats en societats públiques mercantils i fundacions públiques o en el sector privat, en treballs per compte d'altri, autònoms i professionals, en llocs amb funcions d'especialistes en sistemes i tecnologia de la informació, a raó de 0.07 punts per mes complet de servicis en actiu.   
No obstant això, als funcionaris transferits es computaran els servicis prestats en les seues administracions d'origen, d'acord amb el que disposen els apartats 1.1 o 1.2, segons siga procedent.  
Els servicis prestats en llocs que atenent les seues funcions hagen sigut enquadrats en el cos C1-02, segons el que establix l'annex I de la Llei 10/2010, de 9 de juliol, de la Generalitat, d'ordenació i gestió de la funció pública valenciana, es considerarà que sempre corresponen a l'esmentat cos i es puntuaran com a experiència realitzada en l'apartat 1.1., sempre que hagen mantingut els requisits de subgrup, naturalesa i sector que indica el dit apartat.  
En cap cas no es valorarà l'experiència professional obtinguda en l'exercici de llocs de treball reservats a personal eventual.  
2. L'experiència professional s'acreditarà d'acord amb els criteris següents:  
2.1. Els treballs per a administracions públiques s'acreditaran sempre per mitjà de certificat oficial de l'òrgan competent.  
2.2. La resta dels treballs per compte d'altri, per mitjà del contracte de treball en què s'especifique la categoria convocada i el certificat o vida laboral que acredite haver cotitzat a la Seguretat Social durant tot el temps que s'alegue en el grup de cotització corresponent a la categoria de les places convocades.  
2.3. Per al supòsit de professionals i autònoms, llicència fiscal o IAE on s'acrediten els epígrafs corresponents a la categoria convocada, així com certificat o vida laboral que acredite haver cotitzat a la Seguretat Social durant tot el temps que s'alegue. Quan siga procedent, i en substitució dels dits documents, s'aportarà certificat oficial que acredite haver cotitzat en el règim especial o en la mutualitat corresponent.  
  
En tot cas, la puntuació màxima a aconseguir, per experiència, no podrà superar els 15 punts.  
  
B) Formació: 10 punts  
1. Valencià: màxim 4 punts.  
El coneixement del valencià es valorarà fins a un màxim de 4 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
Coneixement oral: 1,00 punt  
Grau elemental: 2,00 punts  
Grau mitjà: 3,00 punts  
Grau superior: 4,00 punts  
La valoració del coneixement del valencià s'efectuarà puntuant exclusivament el nivell més alt obtingut.  
2. Idiomes comunitaris: màxim de 2 punts.  
Es valorarà el coneixement de llengües oficials de la Unió Europea, diferents de la llengua espanyola segons els nivells especificats, i s'acreditarà documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/ 2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana, tenint en compte les seues modificacions posteriors per orde de la conselleria competent en matèria d'educació.   
El coneixement de l'idioma comunitari es valorarà fins a un màxim de 2 punts, per curs o la seua equivalència, si es tracta de cicles de l'escola oficial d'idiomes, o de nivells o certificats segons el Marc Comú Europeu de Referència (nivell bàsic, nivell intermedi i nivell avançat), d'acord amb l'escala que es detalla en la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cada un dels idiomes comunitaris.  
Les equivalències entre les ensenyances regulades pel Reial Decret 967/1988, de 2 de setembre, i les regulades pels reials decrets 944/2003 i 1629/2006, de 29 de desembre (Llei Orgànica 2/2006, de 3 de maig) i per la disposició final primera del Decret 138/2014, de 29 d'agost (Llei Orgànica 8/2013, de 9 de desembre), són les que es detallen en la taula adjunta al present punt.  
3. Titulació acadèmica: màxim 4 punts  
Per la possessió de títols acadèmics oficials superiors a l'exigit en la convocatòria per a pertànyer al subgrup C1, a raó de 2 punts per títol, fins a un màxim de 4 punts.